– Ukinut ćemo onaj čuveni ZAMP koji je Ivo Josipović izmislio – najavio je u nedjelju na predizbornom skupu HDZ-a u Rijeci Oleg Butković, gradonačelnik Novog Vinodolskog, predsjednik primorsko-goranskog HDZ-a i koordinator za 8. izbornu jedinicu.

Butković se obraćao ugostiteljima i djelatnicima u turizmu, a ukidanje ZAMP-a spomenuo je u kontekstu smanjenja parafiskalnih nameta. Budući da bi provođenje tog nauma podrazumijevalo značajnu promjenu zakonske regulative, pa i samog Ustava, zatražili smo mišljenje HDS ZAMP-a o HDZ-ovoj predizbornoj najavi.

– Rad službe HDS ZAMP reguliran je Zakonom o autorskom i srodnim pravima, drugim zakonima te, u konačnici, Ustavom RH koji jamči slobodu privatnog vlasništva i poduzetništva. I glazba spada u kategoriju intelektualnog vlasništva, a HDS ZAMP kao opunomoćenik skladatelja ostvaruje njihova prava. Zadatak službe ZAMP je da skrbi o njima kao malim i srednjim poduzetnicima i u njihovo ime na tržištu vrednuje njihov ‘proizvod’, glazbu – pojasnio je Nenad Marčec, glavni direktor službe HDS ZAMP.

To nije izmišljotina

Istaknuo je da je važno pri tome razumjeti da autorska prava (prava glazbenika, ali i novinara, izvođača, književnika, nakladnika, filmskih redatelja i drugih kreativaca) nisu nečija izmišljotina specifična za Hrvatsku.

Imaju 8200 članova

– U cijelom svijetu, a posebno u Europskoj uniji čiji smo dio, prodaja autorskih i srodnih prava usluga je koju poduzetnik kupuje, odnosno iznajmljuje za potrebe svojeg poslovanja samo ako mu je ta usluga potrebna. Primjerice, ugostiteljski objekt licencu za glazbu, press-cut agencija licencu za distribuciju novinskih članaka, kabelski operater licencu za filmska prava. Usluga prodaje prava regulira se ugovorom, a prihod od prodaje prava pripada fizičkim i pravnim osobama, umjetnicima – poduzetnicima koji od svojeg rada nastoje živjeti. U tu svrhu HDS ZAMP sklopio je ugovore sa svim udrugama korisnika glazbe, od udruga hotelijera do udruga obrtnika, ugostitelja i medija, ukratko, svih koji koriste glazbu u poslovanju. Nezavisne analize pokazuju da su, u usporedbi s ostalim zemljama, iznosi koji se plaćaju za autorska glazbena prava u Republici Hrvatskoj među najnižima u Europi – istaknuo je Marčec. Napominje da HDS ima više od 8200 članova.

– Uz to što su pripadnici različitih glazbenih žanrova, oni su i različitih političkih opredjeljenja, no zajedničko im je da pripadaju sektoru kulturnih i kreativnih industrija za čiju je opstojnost presudno poštivanje sustava autorskog i srodnih prava. Ta prava nisu opterećenje za hrvatsko gospodarstvo, nego su upravo osnova za 2. po snazi industrijsku granu u RH, a to su kulturne i kreativne industrije, KKI – poručio je Marčec.